นิกเกอิปิดเช้าร่วง 205.62 จุด ก่อนสหรัฐเผยข้อมูลจ้างงาน
ดัชนีนิกเกอิตลาดหุ้นโตเกียวปิดภาคเช้าร่วงลงในวันนี้ ขณะที่นักลงทุนมีความระมัดระวังก่อนที่สหรัฐจะเปิดเผยข้อมูลจ้างงานนอกภาคเกษตรในวันนี้ ท่ามกลางภาวะเศรษฐกิจโลกที่ยังคงมีความไม่แน่นอน ทั้งนี้ดัชนีนิกเกอิปิดภาคเช้าลดลง 205.62 จุด หรือ 1.13% แตะที่ 17,976.77 จุด
4 ก.ย. 2558

สำนักข่าวเกียวโดรายงานว่า ดัชนีนิกเกอิตลาดหุ้นโตเกียวปิดภาคเช้าร่วงลงในวันนี้ ขณะที่นักลงทุนมีความระมัดระวังก่อนที่สหรัฐจะเปิดเผยข้อมูลจ้างงานนอกภาคเกษตรในวันนี้ ท่ามกลางภาวะเศรษฐกิจโลกที่ยังคงมีความไม่แน่นอน ทั้งนี้ดัชนีนิกเกอิปิดภาคเช้าลดลง 205.62 จุด หรือ 1.13% แตะที่ 17,976.77 จุด
กระทรวงแรงงานสหรัฐมีกำหนดเปิดเผยข้อมูลจ้างงานนอกภาคเกษตรเดือนส.ค.ในเวลา 19.30 น.วันนี้ ตามเวลาไทย ซึ่งตลาดการเงินทั่วโลกจับตาดูอย่างใกล้ชิด เพื่อประเมินความชัดเจนเกี่ยวกับช่วงเวลาที่ธนาคารกลางสหรัฐ (เฟด) จะเริ่มปรับขึ้นอัตราดอกเบี้ย
ทั้งนี้ นักวิเคราะห์ส่วนใหญ่คาดการณ์ว่า กระทรวงแรงงานจะรายงานตัวเลขการจ้างงานนอกภาคเกษตรเดือนส.ค.เพิ่มขึ้น 220,000 ตำแหน่ง โดยเพิ่มขึ้นเล็กน้อยจากระดับ 215,000 ตำแหน่งในเดือนก.ค. ขณะที่คาดว่าอัตราการว่างงานจะลดลงสู่ระดับ 5.2% จากระดับ 5.3% ในเดือนก.ค. ซึ่งเป็นระดับต่ำสุดในรอบกว่า 7 ปี